**A Hosszúhetényi Hagyományőrző Egyesület 2013. évről szóló közhasznúsági jelentése**

***1./ Számviteli beszámoló***

A Hosszúhetényi Hagyományőrző Egyesület 2013. évi, a számviteli törvénynek és a kapcsolódó előírásoknak megfelelve egyszerűsített éves beszámolót állított össze.

A mérleg főösszege **1306 ezer Ft**, a saját tőke **249 ezer Ft**.

**Összes közhasznú tevékenység bevétele ezer forintban: 1306 Ebből:**

 **Közhasznú tevékenységből származó bevétel 310**

**Tagdíjbevétel 48**

**Egyéb bevétel 0**

**Támogatás 801**

**Szja 1% 147**

**Közhasznú tevékenység ráfordításai ezer forintban 1.207**

***2./ Költségvetési támogatás felhasználása.***

Tárgyévben egyesületünk állami támogatást nem kapott. Önkormányzati helyi pályázat és jubileum kapcsán az önkormányzattól **300** ezer Ft-ot kaptunk, melyet működésre és a Népviselet Napjára fordítottunk.

Leader pályázatunk előfinanszírozásában megvalósult részére utólag megkaptunk **402** ezer Ft-ot, valamint a Ferroelektronics Kft-től **100** ezer forintot. Ez utóbbit kötényhímzésre fordítottuk.

A személyi jövedelemadó felajánlott 1%-ából **147** ezer forintot utalt át számunkra az adóhivatal. Ez előző évben ez **93** ezer Ft volt. Az összeget 2013-ban a tordaszentlászlói, pécsi, zengővárkonyi utiköltségre fordítottuk.

3***./Vagyon felhasználással kapcsolatos kimutatás***

Az egyesület a tárgyévben **249 eFt** ezer forint saját tőkével rendelkezett, ez a megelőző évben **249 eFt** melynek döntő részét pályázati előfinanszírozásra fordította.

Előző évhez képest a Szervezet tartaléka (vagyona) **110** ezer Ftösszeggel nőtt. A Szervezet mindig törekszik arra, hogy az adott évben kapott bevételeket fel is használja közhasznú céljainak elérése érdekében.

***4./ Cél szerinti juttatások kimutatása***

Szervezetünk nem nyújtott juttatást, így e soron nem történtek kifizetések

 ***5./ Központi költségvetési szervtől, elkülönített állami pénzalapból, helyi önkormányzattól, települési önkormányzat társulásától és mindezek szerveitől kapott támogatás mértéke*.**

Állami támogatást nem kapott szervezetünk. Önkormányzati helyi támogatás kapcsán az önkormányzattól **300** ezer Ft-ot kaptunk, melyet működésre és a Népviselet Napjára fordítottunk.

***6./ A közhasznú szervezet vezető tisztségviselőinek nyújtott juttatások értéke ill. összege.***

 Az egyesület tisztségviselői 2013. évben anyagi juttatásban nem részesültek, ez megegyezik az előző évivel.

***7./ A közhasznú tevékenységről szóló rövid tartalmi beszámoló:***

Helyi néprajzi gyűjtőmunkát segítő elméleti és gyakorlati ismeretek elsajátítása címmel belső képzést szerveztünk egyesületünk tagjainak március 2-án. Az egész napos program keretében az audiovizuális eszközök használatáról és a gyűjtőmunkában betöltött szerepükről, a népviselet fajtáiról, funkcióiról, a ruha-anyagok tulajdonságairól, a hetényi Gyöngyösbokréta történetéről, kutatás- és gyűjtésmódszertanról és egyesületnek a helyi tárgyi és szellemi örökség megőrzésében betöltött felelősségéről, feladatáról hangzottak el előadások.

 A Muharay Népművészeti Szövetség Tavaszköszöntő c. rendezvénye Budapesten a hóhelyzet miatt elmaradt. Ezen Dél-Dunántúl legjobb hagyományőrző csoportjai – köztük a hetényiek – mutatkoztak volna be március 16-án. A tavaszi gála programját a Szövetség május 26-ára, a Zsolnay Negyedbe helyezte át. Együttesünk a népviselet bemutatón a menyasszony mellett a hosszúhetényi leány és menyecske viseletét vonultatta fel, az esti gálán a gyerekcsoporttal együtt szerepelt a "Mikor engöm vizitáltak... c. műsorával.

 Március 23-án Almárium címmel a Mecsek és a Pöndöly néptáncegyüttesek műsora keretében mutatkoztunk be Budapesten. A baranyai néptáncműsor első felében szebényi, magyaregregyi és hosszúhetényi idősebb táncosokkal beszélgetett Molnár Péter. Falunk népviseletéről, népszokásairól, az együttes tör-ténetéről Radó Tihamér, Márton Istvánné, Poór János, Poór Jánosné, Füzi Gyula és Bertalan Éva mesélt a műsor-vezetőnek. A táncok bemutatásához a komlói táncegyüttes zenekara szolgáltatta a rezes muzsikát. A szünetben hetényi kaláccsal kínáltuk az érdeklődőket.

 Április 6-án tartottuk éves közgyűlésünket, melyen a tagság megválasztotta és kibővítette az elnökséget újabb egy évre. Papp János, Bertalan Éva, Radó Tihamér, Katonáné Gunszt Andrea, Keserű Árpád mellé Horváthné Göndöcs Gabriellát, Poór Gabriellát és Schätl Zsoltot delegálta a közgyűlés a vezető testületbe.

 Június 9-én a Pécsi Országos Színházi Találkozó keretében, a Déli Kapu Folklórszövetség szervezésében a Folk a POSZT-on rendezvényen, a Dóm téren lépett fel együttesünk.

 Június 22-én a Kárpát-medencei Szentlászló Települések Találkozója százharminc vendégének mutatkozott be együttesünk Püspökszentlászlón.

Születésnapi ünneplés is jutott júniusra. Márton Istvánnét egyesületünk tagját köszöntöttük kerek évfordulóján.

 Egyesületünk kiadásában, a Hosszúhetényi Kulturális Alapítvány finanszírozásával a nyár elején megjelenhetett a Nagyhetény de be van kerítve c. hetven hosszúhetényi népdalt tartalmazó dalosfüzet második, javított kiadása.

 Július 27-én Kapolcson a Művészetek Völgyében is képviseltük faluinkat. Együttesünk zenekara több helyszínen színesítette a kapolcsi vásári hangulatot, még a televízió is készített felvételt rezeseinkről. A zenekar tagjai este bekapcsolódtak a Zengő Rezek műsorába, amely formáció a baranyai bányavidék rézfúvós hagyományait, az abból kialakult népzenei kultúrát mutatta be a kapolcsra látogató közönségnek.

 Augusztus elején erdélyi meghívásnak tettünk eleget Tordaszentlászlón. A meghívást kihasználva egy nappal előbb indultunk, szegedi városnézéssel, hódmezővásárhelyi strandolással töltöttük a napot. Nagyszalontán megnéztük a Csonkatoronyban berendezett múzeumot, és ellátogattunk Arany János egykori szülőháza helyén felépített tájházba. Nagyvárad nevezetességeire is több időnk jutott, mint előző utazásunk alkalmával. Szombaton két műsorszámmal szerepeltünk a kulturális programban.

 Augusztus 18-án a Budai Várban a négynapos Mesterségek Ünnepe keretében népviselet bemutató programban szerepeltünk. A menyasszony öltöztetés témaköréhez kapcsolódó bemutatón dél-dunántúli települések csoportjai társaságában 10 fővel vettünk részt.

 Augusztus 25-én rendeztük a Népviselet Napját. Az iskola aulájában fotókiállítást állítottunk össze az együttes elmúlt negyven évéből. A délelőtti program az előző éviekhez hasonló volt. Délután a Daloskör, a Somkerék zenekar és a vendég Zengővárkonyi Hagyományőrző Egyesület társaságában adtunk műsort a mozi udvarán. A várkonyi táncosokat a Tavasz étteremben láttuk vendégül.

 Augusztus 27-én legidősebb tagunkat Gasteiger Ferencet leptük meg 85. születésnapja alkalmából. Szeptember 7-én a kővágószőllősi Kőfesztivál rendezői hívtak meg bennünket szerepelni, 15-én a magyarhertelendi falunapot színesítettük hetényi táncokkal.

 Szeptember 13-án megtisztelő fel-kérésnek tettünk eleget a XXII. Határon Túli Magyarok Fesztiválján, ahol idén mi voltunk a házigazda együttes. A Zsolnay Negyedben rendezett gálaműsor befejezéseként a Mikor engöm vizitáltak c. koreográfiát táncoltuk el a nagyszámú lelkes közönségnek.

 Október elején hosszúhetényben rendezték a Falusi Vendégfogadók VIII. Sütő-Főző Fesztiválját, amelyen a szüreti felvonulás végén mi is felléptünk a rendezvénysátorban. Október 19-én a Zengővárkonyi Hagyományőrző Egyesület meghívására a helyi nagyrendezvény fellépői voltunk, a gyerekcsoport ezalatt a Pécsváradi Leányvásáron mutatkozott be szakmai zsűri előtt, ahol kiváló minősítést kaptak.

 Német testvértelepülésünkön négy zenésszel, hetényi népzenével képviseltük egyesületünket és Hosszúhetényt egy hagyományos ottani ünnepségen.

 Felhívásra mi is csatlakoztunk a közösségi faültetéshez a Cseresznyés úton. Az egyesület több tagja is részt vett a nagy tömeget megmozgató eseményen. Egyesületünk nevében a facsemetét Radó Tihamér, Márton Istvánné és Papp János ültette el.

 Gyerek tánccsoportjaink Katonáné Gunszt Andrea vezetésével részt vettek Komlón a hagyományos Közkincs Gálán, melyet december 7-én rendeztek a színházban. A gálaest a Garabonciások – művészet közelről címet viselő rendezvény-sorozat zárása is volt egyben. A gálát és a rendezvénysorozatot a Komlói Közösségek Háza szevezte 8 partner intézmény – köztük a hosszúhetényi iskola – bevonásával.

 December 15-én Pécsett a Zsolnay Központ Adventi hétvégéjén a nagycsaládosok karácsonyi jótékonysági mű-során adtak egy órás önálló műsort gyerektáncosaink, a műsorban fellépett a Hosszúhetényi Pévönye énekegyüttes is.

Hosszúhetény, 2014. március 21.

Papp János elnök